**** 

**ΕΛΛΗΝΙΚΗ ΔΗΜΟΚΡΑΤΙΑ**

**ΤΕΧΝΟΛΟΓΙΚΟ ΕΚΠΑΙΔΕΥΤΙΚΟ ΙΔΡΥΜΑ (Τ.Ε.Ι.) ΚΕΝΤΡΙΚΗΣ ΜΑΚΕΔΟΝΙΑΣ**

**ΤΕΡΜΑ ΜΑΓΝΗΣΙΑΣ – 62124 ΣΕΡΡΕΣ**

|  |  |
| --- | --- |
| ΓΡΑΜΜΑΤΕΙΑ ΠΡΥΤΑΝΕΙΑΣ  Πληρ.: Α. Ιωαννίδου  Τηλ.: 23210 49141, 49101  Fax: 23210 46556  email: gram\_prιtani@teicm.gr | Σέρρες 23 Αυγούστου 2018 |

Δελτίο Τύπου

Θέμα: *Ίδρυση Κέντρου Επιμόρφωσης και Δια Βίου Μάθησης στο ΤΕΙ Κεντρικής Μακεδονίας*

Σας ενημερώνουμε ότι στο ΦΕΚ 2880/Β’/19.07.2018 δημοσιεύθηκε η αριθμ. 105351/Ζ1/26.06.2018 απόφαση του Υπουργού Παιδείας, Έρευνας και Θρησκευμάτων με την οποία ιδρύεται στο Τ.Ε.Ι. Κεντρικής Μακεδονίας ***Κέντρο Επιμόρφωσης και Διά Βίου Μάθησης (Κ.Ε.ΔΙ.ΒΙ.Μ)***, σύμφωνα με τις διατάξεις του ν. 4485/2017 (ΦΕΚ Α’/114) .

Το Κ.Ε.ΔΙ.ΒΙ.Μ αποτελεί μονάδα του Τ.Ε.Ι. Κεντρικής Μακεδονίας που εξασφαλίζει τον συντονισμό και τη διεπιστημονική συνεργασία στην ανάπτυξη προγραμμάτων επιμόρφωσης, συνεχιζόμενης εκπαίδευσης, κατάρτισης και εν γένει διά βίου μάθησης.

Η ίδρυση του Κ.Ε.ΔΙ.ΒΙ.Μ έχει ως σκοπό:

* την ανάπτυξη και υλοποίηση προγραμμάτων επιμόρφωσης, εξειδίκευσης, συνεχιζόμενης εκπαίδευσης και κατάρτισης και γενικότερα όλων των προγραμμάτων δια βίου μάθησης (πέραν των τυπικών σπουδών 1ου , 2ου και 3ου κύκλου), δια ζώσης ή εξ αποστάσεως, τόσο αυτοτελώς όσο και σε συνεργασία με δημόσιους ή και ιδιωτικούς φορείς, Επιστημονικούς Συλλόγους και Επιμελητήρια.
* την εξασφάλιση της δυνατότητας πρόσβασης σε υψηλού επιπέδου προγράμματα επιμόρφωσης, κατάρτισης και εξειδίκευσης σε κατά το δυνατόν περισσότερους πολίτες.
* την εισαγωγή και ανάπτυξη ανοικτών διαδικτυακών μαθημάτων.
* τη διοργάνωση συνεδρίων, ημερίδων, θερινών σχολείων κλπ σχετικών με το έργο που επιτελεί.

Τα προγράμματα του Κέντρου μπορούν να υλοποιούνται και σε συνεργασία με ΑΕΙ ή Ερευνητικά Κέντρα της ημεδαπής καθώς και αναγνωρισμένα ως ομοταγή ιδρύματα της αλλοδαπής.

Η υλοποίηση των προγραμμάτων θα γίνεται αξιοποιώντας κατά το δυνατόν το επιστημονικό δυναμικό και τις υποδομές του Τ.Ε.Ι. Κεντρικής Μακεδονίας.

Ο Πρύτανης του Τ.Ε.Ι. Κεντρικής Μακεδονίας

Δημήτριος Δ. Χασάπης